A Nosa Terra (1916)

A Nosa Terra foi o voceiro das Irmandades da Fala (1916 - 1932) e do Partido Galeguista (1932 - 1936). Editouse integramente en galego e foi fundamental para o espallamento do ideal galeguista, así como para o achegamento a outras naciónsMcKevitt, Kerry Ann. “Os nosos irmáns: intercambios literarios entre a Xeración Nós e as Irmandades da Fala coas literaturas peninsulares (1918-1936)”. Actas do VII Congreso Internacional de Estudos Galegos. "Mulleres en Galicia. Galicia e os outros pobos da Península". Barcelona. 28 ó 31 de maio de 2003. Ed. de Helena González e M. Xesús Lama. Sada: Ediciós do Castro / Asociación Internacional de Estudos Galegos (AIEG) / Filoloxía Galega (Universidade de Barcelona), 2007. ISBN 978-84-8485-266-7.. Publicáronse en total 422 números.

 Periodicidade 
A Nosa Terra tivo unha periodicidade moi variábel. Comezou publicándose decenalmente para pasar a saír quincenalmente até a Ditadura de Primo de Rivera, na que saíu mensualmente. En xuño de 1933 regresou á periodicidade decenal.

 Historia 
O primeiro número saíu o 14 de novembro de 1916 na Coruña e contaba con oito páxinas. Na súa etapa coruñesa, a redacción e administración desta publicación estaba no despacho que tiña no Cantón Grande o avogado e escritor Xosé Iglesias Roura, que foi o seu primeiro director. Antón Villar Ponte foi o seguinte director até a IV Asemblea das Irmandades da Fala (1922). A partir de entón Víctor Casas será quen leve o peso real da dirección, aínda que nominalmente foron directores Leandro Carré Alvarellos, Salvador Mosteiro Pena, Alexandre Bóveda, Aquilino Iglesia Alvariño en 1933 ou Ramón Suárez Picallo en 1934. O 1 de febreiro de 1932, pouco despois do nacemento do Partido Galeguista, converteuse no seu voceiro oficial e a redacción trasladouse a Pontevedra. En xuño de 1933 deixouse de publicar durante algún tempo por dificultades financeiras.

En 1917 contaba con 2 000 subscritores, en 1931 con 500 e en 1935 con 1 000, aínda que se descoñece a tiraxe exacta. Os recursos económicos da publicación proviñan das subscricións, da publicidade, das doazóns dos galegos de América e das Irmandades da Fala primeiro e o Partido Galeguista despois.

O 17 de xullo de 1936 saíu o seu derradeiro número.

 Colaboradores 
miniatura|A Nosa Terra, Ano XIII, n. 263, 25 de xulio de 1929, deseño de Camilo Díaz Baliño.
N'A Nosa Terra colaboraron case todos os intelectuais galeguistas do primeiro terzo do século XX:
 Manuel Lugrís Freire
 Roberto Blanco Torres
 Ramón Cabanillas
 Luís Amado Carballo
 Ricardo Carballo Calero
 Leandro Carré Alvarellos
 Alfonso Daniel Rodríguez Castelao
 Evaristo Correa Calderón
 Xosé Filgueira Valverde
 Gonzalo López Abente
 Antón Losada Diéguez
 Manuel Antonio
 Xaime Quintanilla Martínez
 Lois Peña Novo
 Luís Porteiro Garea
 Aurelio Ribalta
 Vicente Risco
 Xoán Vicente Viqueira
 Ramón Suárez Picallo
 Juan Antonio Suárez Picallo
 Notas 

 Véxase tamén 

 Bibliografía 



 Outros artigos 
 María Miramontes
 Ligazóns externas 
 Catálogo en liña da hemeroteca da Deputación de Pontevedra

Categoría:Prensa escrita de Galicia
Categoría:Prensa escrita en lingua galega
Categoría:Século XX en Galicia
Categoría:Xornais de Galicia desaparecidos
Categoría:Prensa do Partido Galeguista
Categoría:1916 en Galicia
Categoría:Prensa nacionalista galega